KISKŐRÖS VÁROS POLGÁRMESTERE

ELŐTERJESZTÉS

(A Képviselő-testület 2010. december 15-i ülésére)

TÁRGY: 
BŰNMEGELŐZÉSI ÉS IFJÚSÁGVÉDELMI STRATÉGIA
A bűnözés megelőzése és visszaszorítása, a közbiztonság javítása a társadalom közös érdeke és feladata, ezért az Országgyűlés elfogadta a társadalmi bűnmegelőzés nemzeti stratégiájáról szóló 115/2003.(X.28.) OGY. határozatát. Ebben a határozatban prioritásként fogalmazták meg a gyermek- és fiatalkori bűnözés megelőzését, csökkentését.
A gyermek- és fiatalkorúak bűnelkövetővé és áldozattá válásának megelőzésében jelentős szerepe van a családnak, a gyermek- és ifjúságvédelemnek, az oktató- és nevelő intézményeknek, a civil szervezeteknek, az egyházaknak, a helyi koordináció megteremtésében az önkormányzatoknak és a rendőrségnek. 
Ezt felismerve a Humán Szolgáltató Központ szervezeti kereti között működő Gyermekjóléti Szolgálat és a Kiskőrösi Rendőrkapitányság Ifjúságvédelmi és Bűnmegelőzési Osztály munkájának eredményeként létrejött „Kiskőrös Város Gyermekjóléti Szolgálat Bűnmegelőzési és Ifjúságvédelmi Munkacsoportja”. A csoport tagjai a családsegítő szolgálat, gyermekjóléti szolgálat családgondozói, a város iskoláinak ifjúságvédelmi felelősei, védőnők, a Kiskőrösi Rendőrkapitányság bűnmegelőzési főelőadója.
A bűnmegelőzés minden olyan intézkedés és beavatkozás, amelynek célja vagy eredménye a bűnözés mennyiségi csökkentése, az állampolgárok biztonságérzetének minőségi javítása, történjék az a bűnalkalmak csökkentésével, a bűnözést előidéző okok hatásának mérséklésével, vagy a sértetté válás megelőzésével.
Ennek érdekében a munkacsoport bűnmegelőzési és ifjúságvédelmi stratégiát dolgozott ki. A munkacsoport a stratégiában megfogalmazott célok elérése érdekében pályázatokat kíván benyújtani és a pályázatok elnyerésénél előnyt jelent az, ha rendelkezik a pályázó bűnmegelőzési és ifjúságvédelmi stratégiával.
A munkacsoport vezetője és a munkacsoport koordinátora azzal a kéréssel fordult a Képviselő-testülethez, hogy amennyiben a munkacsoport munkájával, a stratégiában megfogalmazott alapelvekkel, célokkal egyetért, fogadják el azt.
A fiatalkori bűnözés megelőzése, a kábítószerekkel kapcsolatos bűnmegelőzés közös érdekünk, ezért a fentiek alapján javaslom, hogy a Képviselő-testület a határozat-tervezet mellékletét képező, Kiskőrös Város Önkormányzata fenntartásában lévő Humán Szolgáltató Központ keretei között működő Gyermekjóléti Szolgálat Bűnmegelőzési és Ifjúságvédelmi Munkacsoportjának Bűnmegelőzési és Ifjúságvédelmi stratégiájával értsen egyet.
Kiskőrös, 2010. november 26.
Domonyi László sk.

polgármester

Határozat-tervezet

A Képviselő-testület a határozat melléklete szerinti, a Humán Szolgáltató Központ (6200 Kiskőrös, Kossuth u. 27. ) keretei között működő Gyermekjóléti Szolgálat Bűnmegelőzési és Ifjúságvédelmi Munkacsoportjának Bűnmegelőzési és Ifjúságvédelmi stratégiájával egyetért. és azt jóváhagyólag tudomásul veszi.

